Ja, din søn har pligt til at oplyse om alle ændringer i sine forhold – herunder også de økonomiske. Også selv om kommunen har adgang til oplysningerne. Lønnen bliver fratrukket hans uddannelseshjælp, som er kontanthjælp til unge, men han får lov at beholde ca. 30 kr. pr. arbejdstime, så det kan stadig godt betale sig for ham at arbejde lidt ved siden af. Hvis han ikke indberetter lønnen, vil det blive betragtet som socialt bedrageri, og så vil han få et tilbagebetalingskrav. Kommunen kan også træffe afgørelse om, at hans fremtidige uddannelseshjælp bliver mod tilbagebetaling. Da det er en rigtig skidt start på arbejdslivet at have gæld til det offentlige, synes jeg, at I skal skynde jer at få det hele på plads.